《戏赠叔嘉》
宋代·陈藻

七夕刘郎开小筵，细君重九病方痊。
如何依旧烦纤手，伏枕呻吟到冬首。
乃知贵骨真柔弱，老夫此语非谐谑。
刘郎他日有公厨，节序无忧恣行乐。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。